మార్కెట్లోకి కొత్త ఫోర్డ్‌ ఎండీవర్‌
నవతెలంగాణ- వాణిజ్య విభాగం
ప్రముఖ ఆటోమొబైల్‌ కంపెనీ ఫోర్డ్‌ బుధవారం దేశ మార్కెట్లోకి కొత్త తరం ఎండీవర్‌ను విడుదల చేసింది. హైదరాబాద్‌ ఎక్స్‌ షోరూం వద్ద దీని ధర రూ.24,10,617 నుంచి రూ.28,69,635గా నిర్ణయించింది. ఇది కేవలం డిజీల్‌ వర్షన్‌లో మాత్రమే లభ్యమవుతుందని ఆ కంపెనీ తెలిపింది. బుధవారం ఇక్కడ ఈ కారును ఫోర్డ్‌ జనరల్‌ మేనేజర్‌-డీలర్‌ డెవలప్‌మెంట్‌ ఎంఎస్‌ లక్ష్మీ రామ్‌ కుమార్‌ విడుదల చేశారు. ఈ సందర్బంగా ఆయన మీడియాతో మాట్లాడుతూ ఆటోమెటిక్‌, మాన్యూవల్‌ గేర్‌ బాక్స్‌ సదుపాయంతో దీన్ని రూపొందించామన్నారు. ఈ కారును రెండు డీజిల్‌ ఇంజిన్‌ వేరియంట్లతో ఆవిష్కరించామన్నారు. ఒక్కటి 2.2 లీటర్‌- 4సిలిండర్‌, మరొక్కటి 3.2 లీటర్‌ -5 సిలిండర్‌ అని పేర్కొన్నారు. ఇవి వరుసగా 10.91 కిలోమీటర్లు, 14.12 కిలోమీటర్ల చొప్పున మైలీజీ అందిస్తాయన్నారు. ఇసుక, రాళ్లు, మంచుగడ్డలు, రహదారులు వంటి సందర్బానుసారం అప్షన్ల ద్వారా కారు విధానాన్ని మార్చుకోవచ్చన్నారు. ఎలక్ట్రిక్‌ పోల్డింగ్‌ సీట్లు, శాటిలైట్‌ నేవిగేషన్‌, పెద్ద టచ్‌స్క్రీన్‌ తదితర ఫీచర్లు ప్రత్యేకమన్నారు. గత మూడు మాసాల్లో మూడు కొత్త మోడళ్లను విడుదల చేశామని చెప్పారు. ప్రస్తుతం తమకు భారత్‌లో చెన్నరు, గుజరాత్‌లో ఒక్కోటి చొప్పున తయారీ ప్లాంట్లున్నాయన్నారు. ఎండీవర్‌ను చెన్నరు ప్లాంట్‌తో తయారు చేశామని చెప్పారు. ప్రస్తుతం దేశ వ్యాప్తంగా 352 అవుటులెట్లున్నాయని పేర్కొన్నారు.
మీ స్నేహితులకు రికమెండ్ చెయ్యండి